title: "Eritrea"
text: "Eritrea [eri\u02c8tre\u02d0a], amtelk Stoot faan Eritrea (Tigrinya: \u12a4\u122d\u1275\u122b Ertra ) an \u1203\u1308\u1228 \u12a4\u122d\u1275\u122b Hagere Ertra; Araabsk: \u0625\u0631\u062a\u0631\u064a\u0627 Iritriyy\u0101 an \u062f\u0648\u0644\u0629 \u0625\u0631\u062a\u0631\u064a\u0627 Dawlat Iritriyy\u0101) as en stoot uun a nuurduast faan Aafrika. Uun a nuurdwaast leit Sudaan, uun a s\u00fc\u00fcd Ethioopien, uun a s\u00fc\u00fcduast Dschibuuti an uun a nuurduast de Ruad Sia. A n\u00f6\u00f6m faan\u2019t lun leitet ham faan de ualgreks \u1f18\u03c1\u03c5\u03b8\u03c1\u03b1\u03af\u03b1 uf, dat \u00fc\u00fcb at beteekning \u1f10\u03c1\u03c5\u03b8\u03c1\u1f70 [\u03b8\u03ac\u03bb\u03b1\u03c3\u03c3\u03b1] erythr\u00e0 [th\u00e1lassa], ,ruad [sia]\u2019 turaggungt. En fjuarden faan d\u00f6n naar 6 miljuunen iinwenern (2016) faan Eritrea wene uun't hoodsteed Asmara.\n\nGeografii\n\nGeograafisk Laag\nEritrea leit twesken 18\u00b0 an 12\u00b0 22' (faan a nuurd tu a s\u00fc\u00fcd) an 36\u00b0 50' an 43\u00b0 7' (faan a waast tu a uast). At lun as triisis letjer \u00fc\u00fcs Tjiisklun.\n\nAt lun dialt grensen m\u00e4 trii lunen. Det lingst grens (1033 km) faan Eritrea wurt m\u00e4 Ethioopien an det kurtst (125 km) m\u00e4 Dschibuuti diald. At lun dialt uk en 682 km lung grens m\u00e4 Sudaan.\n\nLunskap\n\nBerger\nBerger uun Eritrea san: de Dega Berig (3047 m), de Amba Mossino Berig (3038 m), de Soyra Berig (3013 m), de Amba Debra Berig (2833 m), de \u0100d\u012b-Hans Berig (2820 m), de Dahan Dahan Berig (2815 m), de Sihat Berig (2797 m), de Amba Marrod Berig (2733 m), de Addishum Berig\t(2722 m) an de Alil\u2019 Berig (2714 m).\n\nIndialing faan Ferwalting\nEritrea hee sant 1996 seeks regiuunen.\n\nBef\u00f6lkring\n\nSpriiken\nD\u00f6n amtelk spriiken faan Eritrea san Tigrinja, Araabsk an Ingels.\n\nS\u00fcnjhaid\nW\u00fcfen raage uun't madel en \u00e4\u00e4ler faan 68,2 juaren, an maaner ian faan 63,8 juaren.\n\nHistoore\nEn italjeens seelskap, \u201eRubatino\u201c, keeft Marts 1870 en 6 km lung strimel faan a eeg, wat bi det Assab Bucht leit. 10 juar l\u00e4\u00e4der wurd at geegent faan italijeenern siidlet. Uun Marts 1880 auernaam det K\u00f6ningrik Italien at geegent, wat at huuwensteed Assab wurd, an uun J\u00fc\u00fcle 1882 gr\u00fcndet det Assab Kolonii. Efter Massaua, Asmara an \u00f6ler steeden nimen wurd, wurd 1890 det Eritrea Kolonii faan a italjeenern \u00fctjrepen.\n\nPolitiik \nEritrea as en republiik. At stootsboowenhood as a president. A president sant 1993 as Isaias Afewerki. Sant 1993 san nian woolen.\n\nB\u00fctjenpolitiik \nEritrea as sant 28. Mei 1993 lasmoot faan d\u00f6n Feriand Natschuunen an sant 24. Mei 1993 faan det Aafrikoons Unioon.\n\nWiartskap\nAt weering faan't lun as de Eritreeisk Nakfa, wat faan det Beenk faan Eritrea \u00fctjbroocht wurt.\n\nKwelen"